

LATVIJAS REPUBLIKAS

DAUGAVPILS PILSĒTAS DOME

Reģ. Nr. 90000077325, K. Valdemāra iela 1, Daugavpils, LV-5401, tālrunis 65404344, 65404346, fakss 65421941 e-pasts: info@daugavpils.lv www.daugavpils.lv

**Noteikumi Nr.4**

(prot.Nr.9, 24.§)

APSTIPRINĀTI

ar Daugavpils pilsētas domes

2015.gada 30.aprīļa

lēmumu Nr.193

**Īslaicīgas lietošanas būves – vasaras kafejnīcas**

**izvietošanas vietas nomas izsoli**

**I. Vispārīgie jautājumi**

1.1.Noteikumi nosaka īslaicīgas lietošanas būves – vasaras kafejnīcas uz zemesgabala ar kadastra apzīmējumu 0500 001 3521, Rīgas ielā 54A, Daugavpilī, vietas nomas tiesību izsoles kārtību, objektu, nosacījumus pretendentiem, pretendentu vērtēšanu un izsoles uzvarētāja noteikšanu.

1.2. Nomas tiesību izsoles (turpmāk – izsole) mērķis ir noteikt izsolītās īslaicīgas lietošanas būves – vasaras kafejnīcas izvietošanas vietas nomnieku, ar kuru tiek noslēgts nomas līgums.

1.3. Izsoli rīko ar domes rīkojumu izveidota nomas tiesību izsoles komisija (turpmāk - Komisija), ievērojot šos Noteikumus.

1.4. Izsoles publicitāte tiek nodrošināta, izvietojot sludinājumu Daugavpils pilsētas domes (turpmāk – Dome) mājas lapā un Domes ēkā, K.Valdemāra ielā 1, Daugavpilī.

1.5. Par pretendentu var kļūt jebkura maksātspējīga Latvijā reģistrēta juridiska persona vai jebkura rīcībspējīga fiziskā persona.

1.6. iesniedzot pieteikumu, pretendentam jābūt iemaksātai:

1.6.1. dalības maksai 20 EUR (divdesmit euro) apmērā;

1.6.2. drošības naudai 100 EUR (simts euro) apmērā.

Dalības maksa un drošības nauda ieskaitāma Daugavpils pilsētas domes kontā:

A/S “Citadele banka” Daugavpils filiāle, bankas kods PARXLV22, konts Nr.LV17PARX 0000 8500 6200 0, ar atzīmi:

* dalības maksa zemes nomas tiesību izsolei 20 EUR (divdesmit euro) apmērā;
* drošības nauda zemes nomas tiesību izsolei 100 EUR (simts euro) apmērā.

1.7. Dalības maksa izsoles dalībniekiem netiek atgriezta. Izsoles dalībnieki, kuri nav nosolījuši izsoles objektu vai izslēgti kandidātu atlasē, iesniedz Daugavpils pilsētas domei iesniegumu par drošības naudas atmaksāšanu. Drošības nauda tiek atmaksāta 5 darba dienu laikā pēc iesnieguma saņemšanas.

1.8. Par izsoles uzvarētāju tiek atzīts un iegūst attiecīgās īslaicīgas lietošanas būves – vasaras kafejnīcas izvietošanas vietas **nomas tiesības uz vienu gadu no līguma noslēgšanas brīža** tas pretendents, kurš piedāvā augstāko nomas maksu gadā un pilnībā atbilst šo Noteikumu nosacījumiem.

1.9. Nomas tiesību vairāksolīšana notiek atklātā mutvārdu izsolē ar augšupejošu soli. Izsoles solis tiek noteikts 100 EUR ( simts euro) apmērā.

1.10. Ja solītājs, kurš ir nosolījis visaugstāko nomas maksu un noteikts par uzvarētāju izsolē, nenoslēdz zemesgabala nomas līgumu Noteikumos noteiktajā termiņā, drošības nauda tam netiek atmaksāta.

**II. Izsoles objekts**

2.1. **Izsoles objekts ir īslaicīgas lietošanas būves – vasaras kafejnīcas uz zemesgabala ar kadastra apzīmējumu 0500 001 3521, Rīgas ielā 54A, Daugavpilī,** **novietošanas** **vieta ar piesaistītā zemesgabala aptuveno platību 100m2** (1.pielikums –kafejnīcas izvietojuma shēma). Piesaistītā zemesgabala platība pie uzmērīšanas var tikt precizēta.

2.2. Objekta nomas maksas sākumcena ir 1700 EUR ( viens tūkstotis septiņi simti euro bez pievienotās vērtības nodokļa - PVN) gadā.

**III. Izsoles dalībnieki**

3.1. Par izsoles dalībnieku var kļūt juridiskā vai fiziskā persona, kura pilnībā atbilst šo Noteikumu nosacījumiem.

3.2. Par izsoles dalībnieku nevar būt persona:

3.2.1. kurai ir maksājumu parādi pašvaldības budžetā;

3.2.2. kura neatbilst šo Noteikumu prasībām.

**IV. Pieteikuma noformēšanas kārtība**

4.1. Pieteikumu kopā ar 5.1. un 5.2.punktā minētajiem dokumentiem iesniedz rakstveidā. Pieteikumam kopā ar pievienotajiem dokumentiem jābūt cauršūtam un sanumurētam. Ja pievieno dokumenta kopiju, tai jābūt apliecinātai normatīvajos aktos noteiktajā kārtībā.

4.2. Pieteikumu paraksta izsoles pretendents vai tā pilnvarotā persona.

4.3.Visi dokumenti iesniedzami latviešu valodā. Ja dokuments ir citā valodā, tam pievieno notariāli apliecinātu tulkojumu latviešu valodā. Visiem iesniegtajiem dokumentiem, lai tiem būtu juridisks spēks, jābūt noformētiem atbilstoši normatīvo aktu prasībām.

4.4. Komisija nodrošina dalībnieku reģistrāciju. Ja pretendents nav iesniedzis visus pieprasītos dokumentus, tas netiek reģistrēts izsolei.

4.5. Reģistrācijai iesniegtie dokumenti izsoles dalībniekiem netiek atgriezti.

4.6. Ja pieteikums nav noformēts atbilstoši šajos Noteikumos un normatīvajos aktos noteiktajām prasībām, to nepieņem un nereģistrē.

**V. Pieteikuma reģistrācija un iesniedzamie dokumenti**

5.1. Nomas tiesību pretendents (juridiska persona) reģistrējoties dalībai izsolē, iesniedz izsoles pieteikumu un pievieno tam:

5.1.1. dalības naudasun drošības naudas iemaksu apliecinošu dokumentu;

5.1.2. Uzņēmuma reģistra izziņu, kas ietver arī ziņas par attiecīgās personas amatpersonu paraksta tiesībām;

5.1.3. pilnvaru pārstāvībai izsolē, ja personu pārstāv persona, kuras pārstāvības tiesības nav reģistrētas Uzņēmumu reģistrā.

5.2. Nomas tiesību pretendents (fiziska persona) reģistrējoties dalībai izsolē, iesniedz izsoles pieteikumu un pievieno tam:

5.2.1.dalības naudasun drošības naudas iemaksu apliecinošu dokumentu;

5.2.2.personu apliecinoša dokumenta kopiju (uzrādot oriģinālu);

5.2.3.notariāli apliecinātu pilnvaru pārstāvībai izsolē, ja personu pārstāv cita persona.

**VI. Kandidātu atlase**

6.1. Pēc pieteikumu iesniegšanas termiņa beigām**,** Komisija slēgtā sēdē izvērtē pretendentu piedāvājumu atbilstību šo Noteikumu nosacījumiem, ņemot vērā pretendentu iesniegtos dokumentus.

6.2. Komisija izslēdz pretendentu no dalības vairāksolīšanā, ja:

6.2.1. pretendents neatbilst Noteikumu noteiktajiem kritērijiem;

6.2.2. pretendents nav iesniedzis visus Noteikumu 5.1. un 5.2.punktā noteiktos dokumentus;

6.2.3. pretendents sniedzis nepatiesas ziņas.

6.3. Pretendents, kas tiek izslēgts kandidātu atlases daļā, netiek pielaists pie vairāksolīšanas.

6.4. Komisija paziņo pretendentiem, kuri ir tiesīgi piedalīties vairāksolīšanā, uzaicinot tos piedalīties vairāksolīšanā, norādot vietu un laiku.

**VII. Vairāksolīšanas norise**

7.1. Vairāksolīšanā piedalās tikai tie nomas tiesību pretendenti, kuri pēc kandidātu atlases uzaicināti. Izsoles rezultāti tiek publiski paziņoti uzreiz pēc solīšanas pabeigšanas.

7.2. Pirms vairāksolīšanas notiek dalībnieku vai to pilnvaroto personu reģistrācija, uzrādot pasi. Pilnvarotās personas papildus uzrāda pilnvaru. Vairāksolīšanas dalībnieks (pilnvarotais pārstāvis) paraksta rakstveida apliecinājumu par piekrišanu izsoles Noteikumiem.

Ja vairāksolīšanas dalībnieks vai tā pilnvarotā persona izsoles telpā nevar uzrādīt pasi (pilnvarotā persona arī pilnvaru), tiek uzskatīts, ka izsoles dalībnieks nav ieradies uz izsoli.

Vairāksolīšanas dalībniekiem tiek izsniegta kartīte ar numuru atbilstoši iesniegto piedāvājumu reģistrācijas datiem.

7.3. Vairāksolīšanu vada un kārtību izsoles laikā nodrošina izsoles vadītājs.

7.4. Izsoles vadītājs paziņo par izsoles atklāšanu un īsi paskaidro izsoles Noteikumus, atbild uz pretendentu jautājumiem, ja tādi ir.

7.5. Gadījumā, ja kāds no pretendentiem nav ieradies (nokavējis) uz izsoli norādītā laikā, komisija nepielaiž viņu izsolei. Samaksātā drošības nauda šajā gadījumā tiek atgriezta. Dalības nauda netiek atgriezta.

7.6. Uzsākot vairāksolīšanu, izsoles vadītājs paziņo izsoles objektu, nomas maksas apmēra sākumcenu gadā, kā arī nosauc izsoles soli.

7.7. Ja uz īslaicīgas lietošanas būves – vasaras kafejnīcas izvietošanas vietu nomas tiesībām pretendē tikai viens izsoles dalībnieks, nomas tiesības iegūst šis vienīgais izsoles dalībnieks par summu, ko veido nomas maksas sākumcena, kas pārsolīta vismaz par vienu izsoles soli.

7.8. Solītāji solīšanas procesā paceļ roku. Solīšana notiek tikai pa vienam izsoles solim.

7.9. Vairāksolīšanas laikā izsoles vadītājs atkārto piedāvāto nomas maksu. Ja neviens no solītājiem nepiedāvā augstāku nomas maksu, izsoles vadītājs atkārto pēdējo piedāvāto augstāko nomas maksu un fiksē to ar āmura piesitienu trīs reizes.

7.10. Ja vairāki solītāji reizē sola vienādu nomas maksu un neviens to nepārsola, tad priekšroka dodama solītājam, kas pieteikumu iesniedzis agrāk.

7.11. Vairāksolīšanai pilnvaroto pārstāvju darbības izsolē ir saistošas izsoles dalībniekiem.

7.12. Katrs solītājs ar parakstu apstiprina savu solīto nomas maksu. Ja tas netiek izdarīts, viņš tiek izslēgts no izsoles dalībnieku saraksta.

7.13. Vairāksolīšanas vadītājs paziņo izsoles rezultātus.

7.14. Komisija iesniedz izsoles rezultātus Domes prieksēdētājam apstiprināšanai.

**VIII. Nenotikusi izsole**

8.1. Izsole var tikt uzskatīta par nenotikušu:

8.1.1. ja neviens izsoles dalībnieks nav iesniedzis pieteikumu vai uz vairāksolīšanu 15 minūšu laikā pēc izsoles sākuma nav ieradies neviens izsoles dalībnieks;

8.1.2. ja neviens no izsoles uzvarētājiem nenoslēdz zemes nomas līgumu noteiktajā termiņā;

8.1.3. ja tiek konstatēts, ka bijusi noruna kādu atturēt no piedalīšanās izsolē vai ja izsolē starp dalībniekiem konstatēta vienošanās, kas ietekmējusi izsoles rezultātus vai tās gaitu;

8.1.4. ja tiek konstatēts, ka nomas tiesības iegūst persona, kurai nav tiesību piedalīties izsolē.

**IX. Sūdzības par izsoles komisijas darbībām**

9.1. Pretendenti var iesniegt sūdzības par izsoles komisijas darbībām Domes priekšsēdētājam ne vēlāk kā divu darba dienu laikā pēc izsoles. Ja sūdzība iesniegta pēc noteiktā termiņa, tā netiek izskatīta un tiek atgriezta iesniedzējam.

9.2. Domes priekšsēdētājs pieņem vienu no šādiem lēmumiem:

9.2.1. atstāt komisijas lēmumu spēkā;

9.2.2. atcelt komisijas lēmumu, izdodot rīkojumu par jaunas izsoles rīkošanu.

9.3. Domes priekšsēdētāja lēmums tiek paziņots visiem izsoles dalībniekiem.

**X. Nomas līguma noslēgšana**

10.1. Uzvarētājam, kurš ir nosolījis visaugstāko nomas maksu, ne vēlāk kā divu darba dienu laikā pēc apstrīdēšanas termiņa beigām ir jānoslēdz zemesgabala nomas līgums (2.pielikums). Gadījumā, ja sūdzība ir iesniegta un ir noraidīta - zemesgabala nomas līgums ir jānoslēdz divu darba dienu laikā pēc Domes priekšsēdētāja lēmuma pieņemšanas.

10.2. Gadījumā, ja zemesgabala nomas līgums netiek noslēgts, nomas tiesības tiek piedāvātas iegūt uzvarētājam, kurš ir piedāvājis pēdējo nosolīto nomas maksu pirms visaugstākās nosolītās nomas maksas. Nomas līgums ar nākamo izsoles dalībnieku ir slēdzams par viņa pēdējo izsolē piedāvāto nomas maksu ne vēlāk kā 2 (divu) darba dienu laikā.

Pielikumā:

1.pielikums – Kafejnīcas izvietojuma shēma;

2.pielikums - Zemesgabala nomas līguma projekts.

Daugavpils pilsētas domes priekšsēdētājs *(personiskais paraksts)* J.Lāčplēsis